**Predkladacia správa**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 377/2012 Z. z., ktorým sa ustanovujú požiadavky na ochranu zvierat používaných na vedecké účely alebo vzdelávacie účely v znení neskorších predpisov (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z., na základe Plánu legislatívnych úloh vlády Slovenskej republiky na rok 2025.

Návrhom nariadenia vlády sa transponuje delegovaná smernica Komisie (EÚ) 2024/1262 z 13. marca 2024, ktorou sa mení smernica Európskeho parlamentu a Rady 2010/63/EÚ, pokiaľ ide o požiadavky na zariadenia a na starostlivosť o zvieratá a ich umiestnenie, ako aj o metódy usmrcovania zvierat (Ú. v. EÚ L, 2024/1262, 15.5.2024) (ďalej len „delegovaná smernica (EÚ) 2024/1262“). Delegovanou smernicou (EÚ) 2024/1262 sa novelizujú prílohy III a IV smernice Európskeho parlamentu a Rady 2010/63/EÚ z 22. septembra 2010 o ochrane zvierat používaných na vedecké účely (Ú. v. EÚ L 276, 20.10.2010) v platnom znení, ktoré upravujú požiadavky na starostlivosť a  umiestnenie zvierat chovaných na použitie na vedecké účely a spôsoby ich usmrcovania, a transpozícia týchto zmien sa zabezpečuje navrhovanými úpravami v prílohách   
č. 2 a 5.

Návrh nariadenia vlády sa netýka pôsobnosti miestnej územnej samosprávy.

Návrh nariadenia vlády bol predmetom pripomienkového konania, ktorého výsledky sú uvedené vo vyhodnotení pripomienkového konania a predkladá sa bez rozporov.